《西陂》
宋代·余复

涉海波涛险，登山足力疲。
胡为赤鉴游，海角山之涯。
崎岖乱石间，况复乘船危。
兹游固有意，访古伤今时。
荒陂存遗迹，缺处十丈馀。
父老向我言，先畴为农师。
当时大父行，相与築此堤。
堤成百物丰，师承及见之。
稻蟹不论钱，竞敢论糠秕。
一朝坏不修，惊心作鼓鼙。
田家岁作苦，土狭何由支。
忆昔禾黍地，石水数斗泥。
前功嗟已废，继者今其谁。
曾闻部使者，询问及故基。
水利固可究，具文怨徒欺。
又闻动农吏，楚楚多奇姿。
朝游暮始还，山水穷清晖。
有念不及此，但见冠盖飞。
公家争相斂，星火惊文移。
农无地可耕，岁入何从亲。
今幸长官贤，顾言拯我饥。
作书白太守，经营得如茲。
珍重父老言，岂为儿童戏。
皇华如观风，此老诚可资。

作者简介：福州宁德人，字子叔。光宗绍熙元年进士第一。后入史馆，兼实录检讨，官至秘书郎。有《礼经类说》、《左氏纂类》等。